Asia C-667/17

Francesca Cadeddu

vastaan

Agenzia delle Entrate – Direzione provinciale di Cagliari ym.

(ennakkoratkaisupyyntö – Commissione tributaria provinciale di Cagliari)

Ennakkoratkaisupyyntö – Asetus (EY) N:o 1083/2006 – 2 artiklan 4 alakohta – Tuensaajan määritelmä – 80 artikla – Kielto tehdä vähennys tai pidätys maksetuista määristä – Erityismaksujen tai muiden vaikutukseltaan vastaavien maksujen käsite – Euroopan sosiaalirahaston osarahoittama stipendi – Rinnastaminen työsuhteesta saatavaan tuloon – Tuloveron sekä täydentävän alueellisen veron ja täydentävän kunnallisveron pidättäminen ennakkoon

Tiivistelmä – Unionin tuomioistuimen tuomio (kymmenes jaosto) 19.12.2018

Taloudellinen, sosiaalinen ja alueellinen yhteenkuuluvuus – Rakennerahastojen interventio – Unionin myöntämä rahoitus – Asetus N:o 1083/2006 – Rahoitustuen myöntäminen – Kielto tehdä vähennys tai pidätys tuensaajalle maksetuista määristä – Laajuus – Kansallinen säännös, jonka mukaan Euroopan sosiaalirahaston osarahoittama stipendi on tuloveron alainen – Hyväksyttävyys

(Neuvoston asetuksen N:o 1083/2006 2 artiklan 3 ja 4 alakohta sekä 80 artikla)

Euroopan aluekehitysrahastoa, Euroopan sosiaalirahastoa ja koheesiorahastoa koskevista yleisistä säännöksistä sekä asetuksen (EY) N:o 1260/1999 kumoamisesta 11.7.2006 annetun neuvoston asetuksen (EY) N:o 1083/2006 80 artiklaa, luettuna yhdessä kyseisen asetuksen 2 artiklan 4 alakohdan kanssa, on tulkittava siten, ettei se ole esteenä pääasiassa kyseessä olevan kaltaiselle kansalliselle verosäännökselle, jonka mukaan määrät, jotka julkinen elin, joka vastaa mainitun asetuksen 2 artiklan 3 alakohdassa tarkoitetun, kyseisen toimenpideohjelman hallintoviranomaisen valitseman hankkeen täytäntöönpanosta, myöntää luonnollisille henkilöille ja jotka rahoitetaan Euroopan rakennerahastoista, ovat luonnollisten henkilöiden tuloveron alaisia.

Toisin kuin muissa säädösteksteissä, joissa käyttämällä ilmaisua ”lopulliset edunsaajat” viitataan luonnolliseen henkilöön tai oikeushenkilöön myönnettyjen määrien adressaattina, asetuksen N:o 1083/2006 2 artiklan 4 alakohdan mukaan tuensaaja on nimenomaisesti ”toimien käynnistämisestä tai käynnistämisestä ja täytäntöönpanosta vastaava toimija, elin tai yritys, joko julkinen tai yksityinen”. Kyseisen asetuksen 2 artiklan 3 alakohdan mukaan ”toimen” määritelmä on ”hanke tai hankeryhmä, jonka kyseisen toimenpideohjelman hallintoviranomainen on valinnut – – ja jota yksi tai useampi tuensaaja panee täytäntöön siihen liittyvän toimintalinjan tavoitteiden saavuttamiseksi”. Näin ollen tuen maksamisella täysimääräisenä, josta säädetään asetuksen N:o 1083/2006 80 artiklassa, tarkoitetaan maksamista toimijoille, elimille tai yrityksille, joko julkisille tai yksityisille, jotka vastaavat sellaisten hankkeiden käynnistämisestä tai käynnistämisestä ja täytäntöönpanosta, jotka kyseisen toimenpideohjelman hallintoviranomainen on valinnut toimintalinjan tavoitteiden saavuttamiseksi. Tästä seuraa, että pääasian valittajaa – vaikka tämä oli valitun ja Euroopan sosiaalirahaston osarahoittaman hankkeen yhteydessä myönnettyjen määrien adressaattina oleva henkilö – ei voida luonnehtia asetuksen N:o 1083/2006 2 artiklan 4 alakohdassa tarkoitetuksi tuensaajaksi, vaan kyseinen asema kuuluu Regione autonoma della Sardegna – Agenzia regionale per il lavorolle. Näin ollen asetuksen N:o 1083/2006 80 artiklassa säädettyä periaatetta unionin talousarviosta myönnettyjen määrien maksamisesta täysimääräisenä sovelletaan Regione autonoma della Sardegna – Agenzia regionale per il lavoroon.

(ks. 22–24, 26 ja 27 kohta sekä tuomiolauselma)